Notranja struktura vodenja konzorcija ERIC je prožna in članicam omogoča, da v statutih opredelijo svoje pravice in obveznosti, organe in njihove pristojnosti ter druge notranje ureditve. Uredba o ERIC določa, da imajo države članice in pridružene države skupaj večino glasov v skupščini članic. Odgovornost članic za dolgove konzorcija ERIC se lahko omeji glede na njihove prispevke, vendar pa bo v statutih predvidena določena prožnost, ki bo omogočila drugačne ureditve odgovornosti, ki presegajo navedeno omejitev. Pravo, ki se uporablja, je pravo Unije, pravo države s statutarnim sedežem ali države delovanja, kar zadeva nekatere upravne, varnostne in tehnične zadeve. Statuti in njihova izvedbena pravila morajo biti v skladu s pravom, ki se uporablja.

Glede na uredbo o ERIC je konzorcij ERIC pravni subjekt s pravno osebnostjo in polno pravno sposobnostjo, ki jo priznavajo vse države članice. Zanj je potrebno članstvo najmanj treh držav: ene države članice in dveh drugih držav, ki sta državi članici ali pridruženi državi. Članice Konzorcija evropske raziskovalne infrastrukture so lahko države članice, pridružene države, tretje države, ki niso pridružene države, in medvladne organizacije. Te skupaj prispevajo k doseganju ciljev konzorcija ERIC, zlasti k ustanovitvi in delovanju raziskovalne infrastrukture evropskega pomena. Države članice, pridružene države, tretje države, ki niso pridružene države, in medvladne organizacije so lahko tudi opazovalke brez glasovalne pravice.

Pravna struktura konzorcija ERIC se uporablja za ustanavljanje in upravljanje različnih vrst raziskovalnih infrastruktur, ki so na enem mestu ali razpršene. Razpršene raziskovalne infrastrukture lahko obsegajo raziskovalne infrastrukture z objekti in napravami na različnih mestih, ki jih upravlja en sam pravni subjekt, in raziskovalne infrastrukture, ustanovljene kot osrednje vozlišče, ki usklajuje delovanje razpršenih objektov in naprav, ki lahko ohranijo svojo pravno osebnost. Skoraj vsi do zdaj ustanovljeni konzorciji ERIC upravljajo razpršene raziskovalne infrastrukture.

Uredba o ERIC se tudi odziva na evropsko politično ambicijo oblikovanja evropskega raziskovalnega prostora, da bi se lahko obravnavali sedanji izzivi (npr. internacionalizacija raziskav, doseganje kritične mase, razvoj razpršenih objektov in naprav, razvoj referenčnih modelov). Z vodilnimi znanstvenimi objekti in napravami prispeva k oblikovanju identitete EU, na podlagi česar se krepi pozitivna podoba Evropske unije na mednarodni ravni, s tem da mednarodnim partnerjem zagotavlja enoten pravni subjekt, katerega člani bi lahko postali ali s katerim bi se lahko dogovorili o sodelovanju in morebitnem partnerstvu.

Z uredbo o ERIC se omogoča hitrejše ustanavljanje evropskih raziskovalnih infrastruktur, saj ni več izgubljanja časa zaradi zamudnih vnovičnih pogajanj za vsak posamezen projekt, da bi se proučila in obravnavala najboljša pravna oblika za take mednarodne raziskovalne organizacije, s povezanimi prednostmi in slabostmi, ter zamudnih razprav v posameznih nacionalnih parlamentih v zvezi z odobritvijo mednarodnega sporazuma, ki bi bil potreben, če okvir na podlagi uredbe o ERIC ne bi obstajal.

Konzorcij ERIC se v smislu direktiv o davku na dodano vrednost in trošarinah obravnava kot mednarodno telo ali organizacija ter je zato lahko oproščen plačila DDV in trošarin. Ker se konzorcij ERIC obravnava tudi kot mednarodna organizacija v smislu direktive o javnih naročilih, lahko sprejme svoja pravila o javnih naročilih.

Konzorcij ERIC se ustanovi z izvedbenim sklepom Komisije, ki deluje na podlagi izvedbenih pooblastil, ki ji jih je podelil Svet. Komisija ukrepa na podlagi vloge, ki jo predložijo tiste države članice, države in medvladne organizacije, ki želijo postati ustanovne članice konzorcija ERIC. Postopek za sprejetje sklepa Komisije vključuje oceno neodvisnih strokovnjakov, zlasti na področju predvidenih dejavnosti konzorcija ERIC. Komisija za mnenje zaprosi tudi upravljalni odbor iz člena 20 uredbe o ERIC (v nadaljnjem besedilu: odbor konzorcija ERIC), ki ga sestavljajo predstavniki držav članic in pridruženih držav.

4.Izvajanje uredbe o ERIC

Ob pisanju prvega poročila o izvajanju uredbe o ERIC je bilo ustanovljenih sedem konzorcijev ERIC. To so SHARE-ERIC (Raziskava o zdravju, procesu staranja in upokojevanja v Evropi), ki ga je najprej gostila Nizozemska, nato pa Nemčija, CLARIN-ERIC (Infrastruktura za skupne jezikovne vire in tehnologije) in EATRIS-ERIC (Evropska napredna translacijska raziskovalna infrastruktura v medicini), ki ju oba gosti Nizozemska, ESS-ERIC (Evropski družbeni pregled), ki ga gosti Združeno kraljestvo, BBMRI-ERIC (Konzorcij raziskovalne infrastrukture za biobanke in biomolekularne vire), ki ga gosti Avstrija, ter ECRIN-ERIC (Evropska mreža klinične raziskovalne infrastrukture) in Euro-Argo ERIC, ki ju oba gosti Francija.

Od takrat je bilo ustanovljenih še 12 dodatnih konzorcijev ERIC. To so CERIC-ERIC (Srednjeevropski konzorcij raziskovalne infrastrukture), ki ga gosti Italija, DARIAH-ERIC (Digitalna raziskovalna infrastruktura za umetnost in humanistiko), ki ga gosti Francija, JIV- ERIC (Skupni inštitut za interferometrijo na dolgih bazah), ki ga gosti Nizozemska, Evropski spalacijski izvor ERIC, ki ga gosti Švedska, ICOS-ERIC (Integrirani sistem za opazovanje ogljika), ki ga gosti Finska, EMSO-ERIC (Evropski večdisciplinarni observatorij morskega dna in vodnega stolpa), ki ga gosti Italija, LifeWatch ERIC (Evropska infrastruktura za e-znanost in tehnologijo za raziskave biotske raznovrstnosti in ekosistemov), ki ga gosti Španija, CESSDA ERIC (Konzorcij evropskih arhivov družboslovnih podatkov) in ECCSEL ERIC (Evropski laboratorij za zajemanje in shranjevanje ogljikovega dioksida), ki ju oba gosti Norveška, INSTRUCT-ERIC (Integrirana strukturna biologija), ki ga gosti Združeno kraljestvo, EMBRC-ERIC (Evropski center za morske biološke vire), ki ga gosti Francija, in EU-OPENSCREEN ERIC (Evropska infrastruktura odprtih presejalnih platform za kemijsko biologijo), ki ga gosti Nemčija.

Razen konzorcijev CERIC-ERIC in JIV-ERIC, dveh evropskih raziskovalnih infrastruktur, ki se nista nikoli prijavili, da bi bili vključeni v načrt za Evropski strateški forum za raziskovalno infrastrukturo (ESFRI), so vanj vključeni vsi drugi konzorciji ERIC. Opozoriti bi bilo treba, da sta bila dva konzorcija ERIC (SHARE-ERIC in ESS ERIC) ustanovljena za zasnovo, pripravo in izvajanje evropskih raziskav. Drugih 16 pa jih je bilo ustanovljenih za razvoj in uvedbo razpršenih raziskovalnih infrastruktur na področju bioloških in medicinskih ved, fizike, energetskih ved, okoljskih ter družbenih in humanističnih ved. Evropski spalacijski izvor ERIC je prvi konzorcij ERIC, ki je bil ustanovljen na področju fizikalnih ved ter je odgovoren za gradnjo in nadaljnje delovanje najmočnejšega nevtronskega izvora na svetu. ECCSEL ERIC je prvi konzorcij ERIC, ki je bil ustanovljen na področju energetike.

Čeprav se uredba o ERIC v državah članicah izvaja neposredno in je ni treba prenesti, pa morajo države članice sprejeti ustrezne upravne ukrepe in postopke, da lahko gostijo konzorcij ERIC ali postanejo njegove članice ter določijo oprostitev plačila DDV in trošarin v skladu z uredbo o ERIC. Prav tako je treba konzorcij ERIC kot novo vrsto pravnega subjekta uvesti v nacionalne regulativne in upravne sisteme, poleg tega pa morajo službe Komisije in države članice obravnavati veliko praktičnih vprašanj, preden lahko konzorciji ERIC začnejo popolnoma delovati. Ta vprašanja se nanašajo na primer na pomislek, v katere nacionalne registre (npr. register gospodarske zbornice ali register za združenja) bi bilo treba uvesti konzorcije ERIC, kar nato vpliva na status njihovega osebja. Če (nacionalna) prijava ni predvidena, se poleg tega pojavijo operativna vprašanja, na primer kako bi bilo mogoče odpreti bančne račune in izvajati notarske akte. Drug primer v okviru upravnih sistemov Komisije je, da ni posebne kategorije za konzorcij ERIC kot pravni subjekt, zaradi česar se pojavijo vprašanja glede njegove javne ali zasebne narave ter njegove finančne zmožnosti, saj so bili vsi ti konzorciji ERIC ustanovljeni pred kratkim.

Pridružene države in druge tretje države, za katere se uredba o ERIC ne uporablja, morajo predložiti izjavo o priznavanju pravne osebnosti in privilegijev konzorcija ERIC, če želijo gostiti (v primeru pridruženih članic) določen konzorcij ERIC ali postati njegove članice. Za države EGP je bil precejšen napredek dosežen, ko je bila uredba o ERIC marca 2015 s sklepom Skupnega odbora EGP vključena v Sporazum EGP. S tem je bilo zlasti omogočeno, da dva konzorcija ERIC gosti Norveška.

Upravni in postopkovni ukrepi, ki so jih sprejeli organi držav članic in pridruženih držav, informacije, izmenjane na rednih sestankih odbora konzorcija ERIC, ter odgovori različnih služb Komisije na vprašanja predstavnikov držav članic in pridruženih članic so pomembno prispevali k lažjemu izvajanju uredbe o ERIC, kar je razvidno iz znatnega povečanja števila ustanovljenih konzorcijev ERIC v zadnjih treh letih.

Poleg tega je k lažjemu delu izvajalcev konzorcija ERIC, ministrstev in služb Komisije prispevalo tudi šest sestankov neformalne mreže ERIC, ustanovljene na pobudo Komisije, na katerih so konzorciji ERIC ter predstavniki ministrstev in Komisije razpravljali o dobrih praksah in skupnih izzivih. Mreža ERIC se je preoblikovala v forum ERIC z bolj institucionalno ureditvijo, ki jo vodijo konzorciji ERIC, kar je bil še korak naprej pri opolnomočenju teh konzorcijev, da opredelijo in razvijejo skupne odzive na skupne izzive ter razvijajo svojo prepoznavnost, učinek in vzdržnost.

Ne glede na ta pozitivni napredek izkoriščanje polnega potenciala uredbe o ERIC še vedno ovira več odprtih nerešenih vprašanj, o katerih se je poročalo v prvem poročilu o izvajanju. Ta vprašanja bodo obravnavana v naslednjih odstavkih.

5.Izzivi pri izvajanju uredbe o ERIC

Uredba o ERIC se izvaja v času, ko države članice in pridružene države sprejemajo ukrepe omejevanja proračuna, da bi zmanjšale javni primanjkljaj. Dolgoročno združevanje virov, potrebno za ustanovitev in delovanje resnične evropske raziskovalne infrastrukture, je zato velik izziv in postaja vedno bolj zapleteno zaradi različnih časovnih okvirov za postopke sprejemanja proračunskih odločitev vključenih držav članic in pridruženih držav. To vodi do precej dolgih priprav za dosego minimalnih osnov financiranja za ustanovitev evropskih raziskovalnih infrastruktur in odpira vprašanja o njihovi dolgoročni vzdržnosti. To vprašanje ne zadeva zgolj konzorcija ERIC, temveč se nanaša na vse evropske raziskovalne infrastrukture. Boljša usklajenost, večja preglednost in izenačitev držav članic, pridruženih držav in drugih tretjih držav, vključenih v pripravo za ustanovitev evropske raziskovalne infrastrukture, bi precej pripomogle k pospešitvi postopka ustanavljanja, poleg tega pa bi lahko izboljšale vzdržnost raziskovalnih infrastruktur pri vstopu v operativno fazo, ko začenjajo ponujati svoje storitve.

Vključenost predstavnikov ministrstev in agencij za financiranje v pripravo na ustanovitev konzorcijev ERIC že od samega začetka bi lahko pomagala preprečiti nepotrebne zamude v poznejših fazah priprave, ko bo treba zagotoviti sedež, finančne prispevke in zaveze partneric, preden se lahko predloži uradna vloga za ustanovitev konzorcija ERIC. Uredba o ERIC ne določa časovnih omejitev pri postopku vložitve vlog, vendar bi zamude lahko negativno vplivale na vzdržnost, saj bi se lahko ustanovitev konzorcija ERIC zaradi proračunskih postopkov v različnih prihodnjih članicah še bolj zapletla v trenutku, ki bi ustrezal potencialnim članicam.

Poleg tega je zaradi medsektorskega značaja številnih evropskih raziskovalnih infrastruktur v več primerih postopek odločanja v prihodnjih članicah bolj zapleten, saj mora sodelovati več ministrstev in agencij za financiranje, na primer na področju zdravja, raziskav in inovacij, pomorstva, okolja in energetike.

V skladu z določbami direktiv o DDV in trošarinah ter direktive o javnih naročilih, ki so navedene v uredbi o ERIC, morajo biti v vključenih državah članicah, pridruženih državah in drugih tretjih državah številna ministrstva, vključno z ministrstvi za finance in zunanje zadeve, dejansko vključena v pripravo in odobritev vlog za ustanovitev konzorcija ERIC. Glede na izkušnje, pridobljene z ustanovitvijo 19 konzorcijev ERIC, se zdi, da se države članice in pridružene države začenjajo bolj zavedati te zapletenosti in so sprejele notranje postopke odločanja, da bi organizirale in pospešile postopek notranjih odobritev.

V obdobju poročanja je Združeno kraljestvo 29. marca 2017 v skladu s členom 50 Pogodbe o Evropski uniji uradno sporočilo, da namerava zapustiti Unijo. To pomeni, da se Pogodbi za Združeno kraljestvo prenehata uporabljati z dnem začetka veljavnosti sporazuma o izstopu, sicer pa dve leti po uradnem obvestilu, razen če Evropski svet po dogovoru z Združenim kraljestvom ne sklene, da se navedeno obdobje podaljša.

Zato se izvedbeni sklepi Komisije o ustanovitvi konzorcijev ERIC brez poseganja v določbe sporazuma o izstopu uporabljajo le, dokler ne preneha članstvo Združenega kraljestva v Evropski uniji. Od uradnega obvestila Združenega kraljestva je ustrezno besedilo vključeno v preambulo izvedbenih sklepov Komisije o ustanovitvi konzorcijev ERIC, v katerih je Združeno kraljestvo član ali gostitelj.

6.Vloga služb Komisije

Službe Komisije še naprej olajšujejo postopek izvajanja uredbe o ERIC, tako da organizirajo in vodijo sestanke odbora konzorcija ERIC, ki potekajo tri- do štirikrat letno. Na teh sestankih se podajo mnenja o uradnih vlogah za ustanovitev konzorcija ERIC v skladu z uredbo o ERIC, sestanki pa so namenjeni tudi zagotavljanju in izmenjavi informacij o tekočih vlogah za ustanovitev konzorcija ERIC ter notranjih ukrepih, ki so jih države članice in pridružene države sprejele v zvezi z odločanjem za članstvo v konzorciju ERIC. Poleg tega so države članice in pridružene države seznanjene s časovnimi okviri za ustanovitev posameznih konzorcijev ERIC, pričakovanim obsegom financiranja, storitvami in drugimi načrtovanimi dejavnostmi ter priložnostmi za sodelovanje. Odbor konzorcija ERIC je leta 2017 začel prejemati predstavitve uveljavljenih konzorcijev ERIC o njihovih dosežkih pri razvoju znanosti in tehnologije ter njihovem vplivu na skupnosti znanstvenih uporabnikov in oblikovalcev politike. Konzorciji predstavijo tudi, kako so premagali izzive, povezane s svojim delovanjem v nacionalnih upravnih sistemih.